**APSTIPRINĀTS**Nominācijas komisijas 2025.gada 4.augusta sēdē
(protokols Nr.1/2025)

**Jūrmalas valstspilsētas pašvaldība izsludina konkursu uz pašvaldības sabiedrības ar ierobežotu atbildību „****Jūrmalas slimnīca” (reģistrācijas Nr.40003220000, juridiskā adrese: Vienības pr.19/21, Jūrmala, LV-2010) valdes priekšsēdētāja/-as amatu.**

**Kandidātiem izvirzītās obligātās minimālās prasības**:

1. Augstākā akadēmiskā vai otrā līmeņa profesionālā augstākā izglītība atbilstoši valdes priekšsēdētāja kompetences jomai (vadības zinātņu, tiesību zinātņu, ekonomikas, veselības aizsardzības, finanšu vai citā pielīdzināmā jomā), kas nodrošina nepieciešamo zināšanu un kompetenču kopumu, lai profesionāli pildītu valdes priekšsēdētāja uzdevumus un nodrošinātu pārmaiņu vadību atbilstoši SIA “Jūrmalas slimnīca” saistošajiem normatīvajiem aktiem un attīstības plānošanas dokumentiem;
2. Vismaz 3 gadu pieredze vidējas vai lielas valsts, pašvaldības vai privātas kapitālsabiedrības vadībā: darbinieku komandas vadībā vai vairāku līmeņu struktūras komandas vadībā (darbinieku skaits 50 un vairāk);
3. Nevainojama reputācija;
4. Valsts valodas zināšanas C1 līmenī un angļu valodas zināšanas ne zemākas par B1 līmeni, valdes priekšsēdētāja uzdevumu profesionālai izpildei nepieciešamajā apjomā;
5. Atbilstība Publiskas personas kapitāla daļu un kapitālsabiedrību pārvaldības likuma 37.panta ceturtās daļas prasībām;
6. Atbilstība un piekrišana ievērot likuma „Par interešu konflikta novēršanu valsts amatpersonu darbībā” 7.panta ceturtajā daļā noteiktos valsts amatpersonas amata savienošanas ierobežojumus un novērst citas iespējamās interešu konflikta situācijas, ja tiks ievēlēts valdes priekšsēdētāja amatā.

**Kapitāla daļu turētāja noteiktās kompetences**, kas ir nepieciešamas valdes priekšsēdētāja pienākumu pildīšanai:

* stratēģiskais redzējums (būtiska kompetence);
* orientācija uz rezultātu sasniegšanu (būtiska kompetence);
* pārmaiņu vadīšana (būtiska kompetence);
* lēmumu pieņemšana un atbildība;
* orientācija uz attīstību;
* pozitīvu attiecību veidošana un uzturēšana.

**Vēlamās prasības darba pieredzei, izpratnei un zināšanām (vēlama vismaz 3-5 gadu pieredze):**

* zināšanas un izpratne par valsts apmaksāto veselības aprūpes pakalpojumu finansēšanas principiem un regulējumu; Latvijas veselības aprūpes struktūru un primārās, sekundārās un terciārās aprūpes funkcijām;
* zināšanas un izpratne par kapitālsabiedrību darbību un to pārvaldi, regulējošajiem normatīviem aktiem, korporatīvās pārvaldības principiem, risku vadību un iekšējās kontroles sistēmas vadību;
* zināšanas un izpratne par finanšu vadības jautājumiem, pieredze finanšu piesaistē;
* zināšanas un izpratne stratēģiskās plānošanas jautājumos;
* zināšanas un izpratne par saimniecisko procesu vadību un publisko iepirkuma procesiem;
* zināšanas un izpratne par mārketinga vadību;
* sadarbības pieredze kapitālsabiedrības vai institūcijas pārstāvībā ar citiem uzņēmumiem Latvijā, organizācijām, valsts iestādēm un institūcijām, kā arī sociālā dialoga prasmes;
* zināšanas un izpratne par nacionālajām un starptautiskajām organizācijām un sadarbības tīkliem.

**Valdes priekšsēdētāja atlīdzības nosacījumi:**

Valdes priekšsēdētāja mēneša atlīdzību nosaka ievērojot Ministru kabineta 2025.gada 25.jūnija noteikumos Nr.392 “Valdes un padomes locekļu skaita un atalgojuma noteikšanas kārtība publiskas personas kapitāla daļu pārvaldīšanas gadījumā” noteikto.

**Informācijai:** valdes priekšsēdētāja mēneša atlīdzība (bruto): **5 500 *euro*.**

**Atlases procesā kandidāti iesniedz šādus dokumentus:**

1. motivētu pieteikuma vēstuli (iekļaujot informāciju par atbilstību izvirzītajām prasībām);
2. parakstītu dzīvesgājuma aprakstu (*Curriculum Vitae*) atbilstoši SIA “Jūrmalas slimnīca” tīmekļa vietnē pieejamajai veidlapai;
3. apliecinājumu saskaņā ar Publiskas personas kapitāla daļu un kapitālsabiedrību pārvaldības likuma 37.panta ceturtās daļas un likuma "Par interešu konflikta novēršanu valsts amatpersonas darbībā" 6.panta un 7.panta ceturtās daļas prasībām, atbilstoši SIA “Jūrmalas slimnīca” tīmekļa vietnē pieejamajai veidlapai;
4. augstāko izglītību apliecinošu dokumentu kopijas un nepieciešamības gadījumā izziņas kopiju par to, kādam Latvijā piešķiramam akadēmiskajam grādam vai diplomam atbilst izglītības dokuments, ja izglītība iegūta ārvalstīs;
5. citus dokumentus, ko kandidāts uzskata par nepieciešamu pievienot.

Atbilstoši norādītajām prasībām sagatavotus dokumentus dalībai atlases procesā lūdzam iesniegt **līdz 2025.gada 3.septembrim (ieskaitot),** nosūtot elektroniska dokumenta, kas parakstīts ar drošu elektronisko parakstu un satur laika zīmogu, veidā ar norādi “Pieteikums SIA „Jūrmalas slimnīca” valdes priekšsēdētāja amata konkursam” uz e-pastu: nominacija@jurmala.lv.

Informējam, ka kandidātiem, kuri tiks aicināti uz atlases procesa otro kārtu, nominācijas komisija lūgs iesniegt stratēģisko redzējumu *(prezentācijas formā, ar ilgumu līdz 15 minūtēm)* par SIA „Jūrmalas slimnīca” galvenajiem nākotnes izaicinājumiem, sniedzot ieskatu svarīgākajās prioritātēs un priekšlikumus to īstenošanai un iespējamos risinājumus kapitālsabiedrības darbībai ierobežotu resursu apstākļos.

Atlases process tiek īstenots trīs kārtās, 3.kārtā piesaistot personāla atlases konsultantu*.*

Informāciju par SIA “Jūrmalas slimnīca”, tās funkcijām, pārskatiem un citiem aktuālajiem jautājumiem lūdzam skatīt SIA “Jūrmalas slimnīca” tīmekļa vietnē https://jurmalasslimnica.lv/.

*Pamatojoties uz Eiropas Parlamenta un Padomes regulas Nr.2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK 13.pantu, Jūrmalas valstspilsētas pašvaldība informē, ka:*

*1) pieteikuma dokumentos norādītie personas dati tiks apstrādāti, lai nodrošinātu personāla atlases konkursa norisi;*

*2) personas datu apstrādes pārzinis ir Jūrmalas valstspilsētas pašvaldība, kontaktinformācija: Jomas iela 1/5, Jūrmala, LV-2015, tālr.nr. 67093849, elektroniskā pasta adrese:**personasdati@jurmala.lv*

*Papildu informāciju par Jūsu tiesībām un personas datu apstrādi jūs variet iegūt:* [*https://www.jurmala.lv/lv/personas-datu-aizsardziba*](https://www.jurmala.lv/lv/personas-datu-aizsardziba)